„Vizek nyomában” – Forrástúra a Kőszegi-hegységben – 25km

Jelvényszerző túramozgalom
A túra célja: a Kőszegi-hegység két (déli és északi) vízgyűjtőterületén fakadó természetes vízfolyások széles körű (11 forrás) bemutatása.

Útvonal: Kőszeg (Jurisics vár) – Szénsavas-kút - Kenyér-hegy – Felső-Pogányok – Enikő-forrás – Elektromos-forrás – Atlasz cédrus - Cseke-forrás – Borha-forrás – Jávor-kút – Gyertyán-kút - Hörmann-forrás – Ciklámen-forrás – Szikla-forrás – Hétforrás – Vasfüggöny turistaút – Andalgó – Csónakázó-tó – Kőszeg (Jurisics vár)

A vár külső bejáratánál rögtön jobbra fordulva a „Diáksétányon” végigsétálva hamarosan elérjük a Hunyadi utca elejét, s egyben a Z jelzést, amelyen először a közel 350 éves múltra visszatekintő Jurisich Miklós Gimnáziumot, majd - követve a balra kanyarodó utcát - a végén a 2006-ban épült Bechtold István Természetvédelmi Látogatóközpontot érjük el. Itt a balra elkanyarodó aszfalt úton ereszkedünk le a Temető utcáig, amelyen jobbra fordulva elérünk túránk első természetes vízforrásához, a Szénsavas-kúthoz (Itt a Z jelzés jobbra kanyarodik, mi a P és S jelzésen indulunk tovább, melyek egészen a Pogányok bejáratáig kísérnek bennünket).

A szénsavas kútnál délnek forduló úton tovább haladva elhagyjuk a Kőszeg táblát, hogy mintegy 500 méter megtétele után elérjünk a Szabó-hegy lábánál található kereszteződéshez, ahol egyenesen, majd rövidesen balra lefordulva a Meszes-völgy felé folytatjuk utunkat, mígnem az erdő szélén találjuk magunkat. A turistajelzéseket (PS) követve a kavicsos erdei úton elérjük a Pogányok (korábban önálló település) néven ismert, már a rómaiak által is megművelt hegyoldalban található pincesor szélét. Itt jobbra az itt induló S+ jelzésen haladunk tovább. A hegyoldal tetején oldalazó jó minőségű mezőgazdasági útról gyönyörű panorámában gyönyörködhetünk. A S+ jelzés lassan eléri az erdőt, amelyben pár száz métert haladva, éles jobb kanyart követően feljut a Kőszeget Velemmel összekötő műútra, ahol a jelzést elhagyva balra indulunk el az úton. Mintegy 400 métert követően egy éles hajtűkanyarba érkezünk, ahol jobbra betérve az erdőbe megérkezünk az Enikő-forráshoz (1. ellenőrző pont).
Utunkat az aszfalton folytatjuk tovább, amelyen közel 200 métert követően becsatlakozik balról a Pogányok aljáról érkező P jelzés. Immár a P jelzéssel együtt haladunk tovább a műúton, nemsokára egy ritkás erdő szélén letérünk balra. Enyhe ereszkedést követően elérkezünk egy sűrűbb erdőrészbe, ahol egy öreg fán megtaláljuk az Elektromos-forráshoz vezető igen rövid PO jelzést. Alig 20 méterre, egy hatalmas kiszáradt gesztenye törzse mellett találhatjuk a szépen felújított forrást (2. ellenőrző pont). 

Visszatérve a P jelzésre utunkat vegyes erdőben – sok erdei utat keresztezve - folytatjuk, mígnem egy kis tisztás sarkához érünk, ahol jobbra felfelé indulunk, hogy ismét betérjünk az erdőbe, és 200 métert követően elérjünk egy faritkasághoz, a közel 150 éves atlasz cédrushoz. A P jelzés aztán elvisz minket egy csendesen csordogáló – a Borha-forrás és a Jávor-kút vizét összegyűjtő patakhoz, amely mentén leindulva - 100 méteres kitérőt téve - megtekinthetjük a Velem határában, egy óriási gesztenyefa mellett található Cseke-forrást, mely sajnos jelenleg eltömődött, nem ad vizet. 
Visszatérve a P jelzésre, nemsokára elérjük a P+ jelzést, melyen jobbra kanyarodva hamarosan ismét elérjük a már korábban keresztezett műutat, aztán jobbra (Kőszeg irányába) indulva pár száz métert követően elérünk egy hajtűkanyart, ahol az erdőbe balra betérve, továbbra is követve a P+ jelzést, rövidesen elérjük a Borha-forrást (3. ellenőrző pont).

A forrás felett balra indulva immár a PO jelzést követve, egy kaptatót követően elérünk egy erdei úthoz, melyen balra kanyarodva rövidesen elérjük a túra egyetlen nem foglalt forrását, a Jávor-kutat (4. ellenőrző pont). Nemsokára az erdei út a teljes felújításon átesett műútra vezet ki, melyen jobbra kanyarodunk. A műút első, újjáépített kanyarulata árulkodik a 2009. június 24-én, a Kőszegi-hegységben lezúduló özönvíz okozta pusztítás nagyságáról. Közel 1 kilométeres „aszfaltozás” után, egy bal hajtűkanyarban rövid időre jobbra betérünk az erdőbe, a Gyertyán-kúthoz (5. ellenőrző pont).
Az aszfaltra visszaereszkedve tovább haladunk, hogy nemsokára ráleljünk a KO jelzésre, melyen jobbra befordulunk az erdőbe. Vegyes erdőben, majd fiatalos lucfenyvesben megkezdjük emelkedésünket a hegység legmagasabban fekvő forrásához. A KO jelzés eléri az aszfalt utat, melyen jobbra fordulva 200 métert követően találkozunk a KZ jelekkel. Itt találjuk Kőszegi-hegység legmagasabban fakadó forrását, a Hörmann-forrást (6. ellenőrző pont).
Túránk – immár a város széléig a Z jelzést követve – a hajtűkanyar után betér balra az erdőbe, ahol öreg bükkösben aláereszkedünk, hogy eljussunk az alig másfél km-re fekvő Stájer-házakhoz, ahol a Ciklámen-forrás található. Tovább indulva a műút kereszteződésénél a K jelzést elhagyva balra indulunk a Z jelzésen. A második kanyarban jobbra betérünk egy széles, jó minőségű erdei útra, mely némi ereszkedést követően átkel a Büdös-kút és az Árpád-forrás által táplált patakocskán. Rövidesen a jelzés balra letér erről az útról és először hatalmas bükkfák közt, majd rövid páfrányoson átvágva elérünk a talán legkevésbé ismert Szikla-forráshoz (7. ellenőrző pont). Innen a Z jelzés felkapaszkodik a Zeiger-nyereg néven ismert csomópontig, ahol egyenesen tovább indulunk a Z jelzésen. Az ausztriai területek felé néhol szép panorámát nyújtó széles erdei úton elérkezünk a közismert Hétforráshoz.
Innen a K jelzéssel együtt ismételten együtt haladunk az emelkedő tetejéig, ahol a Z jelzésünk balra – a határ felé – kanyarodik el. Ez, a határ vonalát követő, az egykori vasfüggönynek emléket állító útvonal különösen szép, és rendkívül csendes, köszönhetően annak, hogy északról a Rőtfalvát határoló hegységnyúlvány, míg délről a Pintér-tető vonulata védelmezi a völgyet. Sajnos lejjebb ereszkedve ez a kép kissé változik, hiszen a nemrég történt fakitermelés következtében az erdei út egy szakasza szétjárt, felázott és a kitermelés következtében otthagyott fák nehezítik az előrejutást és csökkentik az esztétikai látványt. A széles erdei útról balra letérve tovább folytatjuk utunkat az egyre inkább beszűkülő, továbbra is ereszkedő ösvényen – kerülgetve a kivágott fákat – hogy aztán a határvonalat követve egy nagy íves jobb kanyarral délnek fordulva elérjük a Gyöngyös-patak völgyét. Ezt követően már ebben az irányban folytatjuk tovább túránkat. A fák közt meg-megpillantjuk balra lent az itt még szabályozatlan ősmederben kanyargó folyóvizet. Utunk újra kiszélesedik, szép öreg erdőben haladunk egészen a város északi határát jelző, a patak vízére épült bio-nemez gyárig. Mi továbbra is egyenesen haladunk tovább, mígnem elérjük az első házakat és a Kálvária-templomhoz felvezető kálvária út első stációja mellett továbbhaladva – immár a K jelzést követve – 1 km megtétele után visszaérünk a várhoz.

A fenti túraútvonal csupán ajánlott, a jelvényszerző túra bármely más útvonalon is teljesíthető!

Ajánlott turistatérkép: Cartographia 13 (Kőszegi-hegység turistatérképe)
A túra teljesítésének igazolásához a fenti források közvetlen közelében – egy-egy fán található – piros körben található számokat kell lejegyezni. A 7. ellenőrző pont esetében a forrás mellett, a sziklában található tárgyat kell megnevezni.

TELJESÍTŐ NEVE:
CÍME:
DÁTUM:
A túra teljesítői a jelvényt 300 Ft ellenében az Írottkő Natúrparkért Egyesület Tourinform irodájában (Kőszeg, Rajnis u. 7.) az igazolólap leadását követően vehetik át, valamint előzetesen kérésre a színes térképet 100 Ft ellenében kinyomtatják.
A térkép és a leírások letölthetők: www.naturpark.hu  
Táv-szint adatok
	
	
	táv
	sz
	emel
	sz
	sülly
	sz
	aszfalt
	

	Vár
	Szénsavas-f.
	1200
	1200
	25
	25
	10
	10
	1100
	

	Szénsavas-f.
	tervút
	3200
	4400
	150
	175
	10
	20
	1000
	

	tervút
	(Enikő-f.)
	600
	5000
	30
	205
	20
	40
	550
	

	(Enikő-f.)
	Cseke-f.
	3000
	8000
	120
	325
	140
	180
	300
	

	Cseke-f.
	Borha-forrás
	1300
	9300
	110
	435
	25
	205
	250
	

	(Borha-f.)
	Jávor-kút
	500
	9800
	40
	475
	0
	205
	0
	

	Jávor-kút
	Gyertyán-kút
	1800
	11600
	100
	575
	75
	280
	900
	

	Gyertyán-kút
	(Hörmann-f.)
	1800
	13400
	150
	725
	20
	300
	650
	

	(Hörmann-f.)
	(Ciklámen-f.)
	1500
	14900
	0
	725
	150
	450
	500
	

	(Ciklámen-f.)
	Szikla-f.
	3000
	17900
	50
	775
	130
	580
	900
	

	Szikla-f.
	(Hétforrás)
	2500
	20400
	90
	865
	140
	720
	250
	

	(Hétforrás)
	Gyöngyös
	4400
	24800
	100
	965
	250
	970
	0
	

	Gyöngyös
	Vár
	1400
	26200
	20
	985
	20
	990
	1000
	

	
	
	táv:
	26 km
	
	1000 m
	szint
	
	7400
	


